ఈ గణపతి అనుగ్రహిస్తే చాలు !..
ఈ గణపతి అనుగ్రహిస్తే చాలు !
Mon, Sep 01, 2014, 10:00 AM
ఒకసారి కపిల మహర్షి .. వినాయకుడిని గురించి కఠోర తపస్సు చేయసాగాడు. ఆ మహర్షి తపస్సుకి మెచ్చి వినాయకుడు ప్రత్యక్షమై విషయమేవిటని అడుగుతాడు. తన దగ్గర 'చింతామణి' ఉండేదనీ ... దాని మహాత్మ్యం కారణంగా తన ఆశ్రమానికి వచ్చిన అతిథులకు లేదనకుండా అన్నసంతర్పణ చేస్తూ వస్తున్నానని చెబుతాడు.
అలాంటి చింతామణిని 'గణరాజు' తన కండబలాన్ని ఉపయోగించి తీసుకువెళ్లిపోయాడని అంటాడు. ఆశ్రమవాసుల ఆకలి తీర్చే ఆ చింతామణిని ఇప్పించవలసిందిగా కోరతాడు. ఆ మహర్షికి అభయాన్నిచ్చిన వినాయకుడు, కపిల మహర్షి దగ్గర నుంచి తీసుకువెళ్లిన చింతామణిని తిరిగి అతనికి అప్పగించమని గణరాజుకి కబురుచేస్తాడు.
ఆయన పెడచెవిన పెట్టడంతో యుద్ధానికి దిగుతాడు. గణరాజుని సంహరించి చింతామణిని కపిలుడుకి అందజేస్తాడు. ఆ చింతామణిలానే భక్తుల కోరికలను నెరవేరుస్తూ అక్కడే కొలువుదీరి ఉండవలసిందిగా ఆ మహర్షి అభ్యర్థిస్తాడు. ఆయన కోరికపై ఆవిర్భవించిన 'చింతామణి గణపతి' క్క్షేత్రం మనకి పూణే సమీపంలో గల 'ధేవూర్' లో దర్శనమిస్తుంది.
భక్తుల కోరికలు నెరవేర్చడం కోసమే వెలసిన వినాయకుడు కావడం వలన ఈ స్వామిని దర్శించుకునే వారి సంఖ్య ఎక్కువగానే ఉంటుంది. ముఖ్యంగా వినాయక చవితి రోజుల్లో భక్తుల రద్దీ మరింత ఎక్కువగా ఉంటుంది. మనసులోని మాటను చెప్పుకున్నందుకు భక్తుల మనసు తేలికపడుతుంది. స్వామి అనుగ్రహంతో అది త్వరలోనే నెరవేరుతుందనే విశ్వాసంతో వాళ్లంతా వెనుదిరుగుతూ ఉండటం విశేషం.
ee ganapati anugrahiste chaalu !..
ee ganapati anugrahiste chaalu !
Mon, Sep 01, 2014, 10:00 AM
okasari kapila maharshi .. vinaayakudini gurinchi kathora tapassu cheyasagadu. aa maharshi tapassuki mecchi vinayakudu pratyakshamai vishayamevitani adugutaadu. tana daggara 'chintamani' undedanee ... daani mahatmyam kaaranamgaa tana aasramaaniki vachina atithulaku ledanakunda annasantarpana chestu vastunnaanani chebutaadu.
alanti chintamanini 'ganaraju' tana kandabalaanni upayoginchi teesukuvellipoyadani antaadu. aasramavaasula aakali teerche aa chintamanini ippinchavalasindigaa koratadu. aa maharshiki abhayaannichina vinayakudu, kapila maharshi daggara nunchi teesukuvellina chintamanini tirigi ataniki appaginchamani ganarajuki kaburuchestaadu.
aayana pedachevina pettadamtho yuddhaaniki digutaadu. ganarajuni samharinchi chintamanini kapiluduki andajestaadu. aa chintamanilane bhaktula korikalanu neraverustuu akkade koluvudiiri undavalasindigaa aa maharshi abhyardhistaadu. aayana korikapai aavirbhavinchina 'chintamani ganapati' kkshetram manaki poonhe sameepamlo gala 'dhevur' loo darsanamistundi.
bhaktula korikalu neraverchadam kosame velasina vinayakudu kaavadam valana ee swaamini darsinchukune vaari sankhya ekkuvagaane untundi. mukhyamgaa vinayaka chaviti rojullo bhaktula raddi marinta ekkuvagaa untundi. manasuloni maatanu cheppukunnanduku bhaktula manasu telikapadutundi. swami anugrahamtho adhi twaralone neraverutundane vishwaasamtho vaallantaa venudirugutuu undatam visesham.